| *Mácula da retina* |
| --- |
|  |
| Sección do ollo humano coa mácula preto do centro. |
|
|
| Latín | *macula lutea* |
|
| Gray's | *pág.1015* |
|
|
|
|
|
|
| MeSH | *Macula+Lutea* |
|



Fotografías do fondo do ollo dereito (imaxe da esquerda) e do ollo esquerdo (imaxe da dereita), vistas de fronte (razón pola que as imaxes da esquerda corresponden á parte dereita da persoa). En ambas as imaxes a mácula está no centro da imaxe, e o disco óptico (círculo brillante) está localizado cara ao nariz.
A **mácula lútea** (do latín "mancha amarela") ou **mácula da retina** ou, simplemente, **mácula**, é unha área pigmentada de forma oval que se encontra preto do centro da retina do ollo humano, que é a zona con maior agudeza visual do ollo. Ten un diámetro duns 5,5 mm. A mácula subdivídese en varias áreas, chamadas: umbo, foveola, zona avascular foveal, fóvea, parafóvea, e perifóvea. Despois da morte ou da extirpación do ollo a mácula ten cor amarela, unha cor que non é visible no ollo vivo a non ser que se observe con luz na que se filtrou a cor vermella. A mácula anatómica, de 5,5 mm de diámetro, é moito maior ca a mácula clínica, de só 1,5 mm, a cal se corresponde coa fóvea anatómica. A mácula clínica pode verse desde a pupila mediante unha oftalmoscopia ou fotografía da retina. A mácula anatómica defínese histolóxicamente por ter dúas ou máis capas de células ganglionares.

Preto do centro da mácula está a fóvea, que é unha pequena depresión que contén a maior concentración de células cono de toda a retina e é responsable da visión de máxima resolución central. O ollo intenta enfocar as imaxes na fóvea para ter unha maior resolución, por exemplo para ler. O umbo é o centro da foveola, a cal está localizada no centro da fóvea.

Estrutura
---------

Esquema da mácula lútea da retina, na que se mostra a perifóvea, parafóvea, fóvea, e mácula clínica.
Fotografía da retina do ollo humano, con diagramas superpostos mostrando as posicións e tamaños da mácula, fóvea e disco óptico.
### Cor

Como a mácula ten pigmentación amarela absorbe o exceso de luz azul e ultravioleta que entra no ollo, e actúa como un protector solar natural (análogo a unhas lentes de sol) para esta área da retina. A súa cor amarela débese ao seu contido en luteína e zeaxantina, que son carotenoides coloreados do grupo das xantofilas, derivados da dieta. A zeaxantina predomina na mácula, mentres que a luteína predomina noutras partes da retina. Hai algunhas evidencias de que estes carotenoides protexen a rexión pigmentada dalgúns tipos de dexeneración macular.

### Características histolóxicas

* Menor grosor ca o resto da retina.
* Ausencia de bastóns, xa que só ten conos.
* O número de conos é moi elevado, e chega a ter unha densidade de 140.000 conos/mm².
* Epitelio pigmentario máis denso.
* Gran contido en pigmentos xantofílicos como a luteína e a zeaxantina, con funcións, entre outras, fotoprotectoras.

### Rexións

* Fóvea - 1,55 mm de diámetro
* Zona avascular foveal (ZAF) - 0,5 mm
* Foveola - 0,35 mm
* Umbo - 0,15 mm

Función
-------

As estruturas da mácula están especializadas na visión de gran agudeza. Dentro da mácula está a fóvea e a foveola, que conteñen unha alta densidade de conos, que son os receptores para a alta agudeza visual.

Importancia clínica
-------------------

Aínda que a perda de visión periférica pode pasar desapercibida durante algún tempo, os danos na mácula orixinan unha perda da visión central, o cal é inmediatamente obvio.
A destrución progresiva da mácula é unha doenza denominada dexeneración macular e pode ás veces levar á formación dun burato macular. Estes buratos maculares raramente son causados por traumas, pero se se produce un golpe forte poden rebentar os vasos sanguíneos que van á mácula e destruíla.

Os sinais visuais que envía a mácula ocupan unha porción substancial da capacidade visual do cerebro. Algunhas formas de perda de campo visual poden ocorrer sen que estea implicada a mácula. Por exemplo, unha proba de campo visual pode demostrar unha *hemianopsia homónima* sen afectación da mácula.

No caso de isquemia occipitoparietal debido á oclusión de elementos da arteria cerebral posterior, os pacientes poden mostrar cegueira cortical que non afecta á mácula. Este efecto débese á circulación colateral ofrecida aos tractos maculares pola arteria cerebral media.

Galería de imaxes
-----------------

* Interior da metade posterior do globo ocular esquerdo.Interior da metade posterior do globo ocular esquerdo.
* Fotografía do fondo do ollo que mostra a mácula como unha mancha á esquerda. O disco óptico é a área á dereita onde converxen os vasos sanguíneos. O punto gris máis difuso no centro é unha sombra artefacto.Fotografía do fondo do ollo que mostra a mácula como unha mancha á esquerda. O disco óptico é a área á dereita onde converxen os vasos sanguíneos. O punto gris máis difuso no centro é unha sombra artefacto.

Notas
-----

1. ↑  "Interpretation of Stereo Ocular Angiography : Retinal and Choroidal Anatomy". Project Orbis International. Arquivado dende o orixinal o 19 de decembro de 2014. Consultado o 11 October 2014.
2. ↑  Britton, George; Liaaen-Jensen, Synnove; Pfander, Hanspeter (29 December 2009). *Carotenoids Volume 5: Nutrition and Health*. Springer Science & Business Media. p. 301. ISBN 978-3-7643-7501-0. Consultado o 7 November 2014.
3. ↑  Yanoff, Myron (2009). *Ocular Pathology*. Elsevier Health Sciences. p. 393. ISBN 0-323-04232-5. Consultado o 7 November 2014.
4. ↑  Small, R.G. (15 August 1994). *The Clinical Handbook of Ophthalmology*. CRC Press. p. 134. ISBN 978-1-85070-584-0. Consultado o 7 November 2014.
5. ↑  Peyman, Gholam A.; Meffert, Stephen A.; Chou, Famin; Mandi D. Conway (27 November 2000). *Vitreoretinal Surgical Techniques*. CRC Press. p. 6. ISBN 978-1-85317-585-5. Consultado o 7 November 2014.
6. ↑  Remington, Lee Ann (29 July 2011). *Clinical Anatomy of the Visual System*. Elsevier Health Sciences. pp. 314–5. ISBN 1-4557-2777-6. Consultado o 7 November 2014.
7. ↑  Helseth,, Erek. "Posterior Cerebral Artery Stroke". *Medscape Reference*. Medscape. Consultado o 23 October 2011.
8. ↑  Siegel, Allan; Sapru, Hreday N. (2006). Betty Sun, ed. *Essential Neuroscience* (First Revised ed.). Baltimore, Maryland: Lippincott Williams & Wilkins. ISBN 978-0-7817-9121-2.

Véxase tamén
------------

### Ligazóns externas

* Macula lutea - MedlinePlusEncyclopedia

|  |  |
| --- | --- |
| Control de autoridades | 
* Wd: Q747023
* EBID: ID
* MAG: 2777593480
* NKC: ph331127

 |

|  |  |
| --- | --- |
| Identificadores | 
* FMA: 58637
* MedlinePlus: 002252
* MeSH: D008266
* MeSH: A09.371.729.522
* TA: A15.2.04.021
* Uberon: 0000053

 |